text: Andorra Turisme presenta a Fitur els atractius turístics del Principat | BonDia Diari digital d'Andorra.
  Un any més, Andorra torna a participar en la fira de turisme Fitur, una de les més importants d'Europa, amb l'objectiu de donar a conèixer els principals esdeveniments que tindran lloc al país al llarg del 2020. Andorra Turisme, juntament amb els principals agents turístics del país, se citen a Madrid del 22 al 26 de gener. Un dels atractius a l'estiu és el nou espectacle del Cirque du Soleil, que tindrà lloc del 27 de juny al 26 de juliol. La fira serveix per iniciar els contactes amb els agents turístics i així començar a planificar la venda d'entrades, que es realitzarà al públic en general a partir del mes d'abril. Igual que en les dues últimes edicions, la música serà el fil conductor de la nova proposta artística del Cirque du Soleil, que enguany es representarà a l'aparcament Valira i a l'aparcament de l'Illa Carlemany.
  Les competicions esportives que acull el país al llarg de l'any també estan ben presents a l'estand d'Andorra amb un plafó de grans dimensions on es detallen les principals competicions que es disputen al país. Entre elles, la Comapedrosa Race Cup (24-26 de gener), el Freeride World Tour (del 28 de febrer al 4 de març), la Total Fight Masters of Freestyle (del 26 de març al 4 d'abril) o la Copa del Món de Kilòmetre Llançat (de l'1 al 4 d'abril). Respecte a l'estiu, l'Spartan Race (13 de juny), la Copa del Món de BTT (del 16 al 21 de juny), l'Andorra Ultratrail (del 7 al 12 de juliol) la Volta als Ports (5 de juliol), la Mussara Andorra (19 de juliol) i la Purito (2 d'agost). Canillo acollirà de l'11 al 13 de març l'11a edició del Congrés Mundial de Neu i de Muntanya sota el títol Turisme, innovació i sostenibilitat. Les destinacions aprofiten avui en dia la tecnologia aplicada al desenvolupament turístic, però també se centren a ser una destinació sostenible i respectuosa amb el medi ambient. Diferents ponències i debats amb experts en la matèria posaran sobre la taula algunes solucions i expe-riències.
  La ministra de Turisme, Verònica Canals, es va trobar ahir, en el marc de la fira de turisme Fitur, amb els seus homòlegs a Espanya, Portugal, Mèxic, Paraguai, Xile i l'Argentina, per preparar la reunió ministerial del març dins del calendari d'esdeveniments de la Cimera Iberoamericana que acull Andorra el 2020.
  Així, Canals, acompanyada de l'ambaixador d'Andorra a Espanya, Vicenç Mateu, es va trobar amb la ministra d'Indústria, Comerç i Turisme d'Espanya, María Reyes Maroto, amb qui va tractar la reunió de ministres de Turisme Iberoamericans que es farà a Andorra el 9 i 10 de març. En la reunió es va parlar del projecte d'estratègia iberoamericana de turisme i desenvolupament sostenible que han de redactar entre la Secretaria General Iberoamericana (SEGIB), l'Organització Mundial del Turisme (OMT) i alguns dels ministres de la Comunitat Iberoamericana, incloent-hi Andorra. Per apropar posicions i consensuar el contingut de l'estratègia, algunes delegacions es reuniran a Huelva els pròxims 27 i 28 de gener.